ตั้งระบบเคลมโลจิสติกส์4ชาติ
ประกันภัยวางระบบเคลมโลจิสติกส์ 4 ประเทศ ผ่าน 30 ด่าน หลังเปิดเสรีอาเซียน
8 ก.ย. 2558

ประกันภัยวางระบบเคลมโลจิสติกส์ 4 ประเทศ ผ่าน 30 ด่าน หลังเปิดเสรีอาเซียน
นายนพดล มีสุขเสมอ กรรมการคณะกรรมการประกันภัยทางทะเลและโลจิสติกส์ สมาคมประกันวินาศภัยไทย เปิดเผยว่า ทางสมาคมได้เร่งสำรวจเส้นทางขนส่งสินค้าทางบกใน 4 ประเทศ คือ เมียนมา ลาว กัมพูชา และมาเลเซีย เพื่อรองรับการเปิดประชาคมเศรษฐกิจอาเซียน (เออีซี) ในปลายปีนี้ โดยคาดว่าจะมีการขนส่งสินค้าผ่านแดนระหว่างกันผ่าน 30 ด่าน ใน 4 ประเทศดังกล่าว 
“เฉพาะด่านแม่สอด มีการคาดการณ์ว่าจะมีมูลค่าทางการค้าระหว่างกันประมาณ 4 หมื่นล้านบาท ในปี 2559 ซึ่งจะทำให้เกิดการขนส่งสินค้าเพิ่มขึ้น” นายนพดล กล่าว
นายนพดล กล่าวว่า ขณะนี้ได้เข้าไปสำรวจเส้นทางขนส่งในประเทศลาวแล้ว เพราะเป็นเส้นทางที่จะขนส่งสินค้าไปที่เขตเศรษฐกิจพิเศษบ่อเต็น ซึ่งจะเชื่อมเข้าไปยังจีนและเวียดนาม เพื่อให้เข้าใจสภาพเส้นทาง ความปลอดภัยจากการโจรกรรม รวมถึงความเสี่ยงจากภัยพิบัติในแต่ละพื้นที่ และนำมาเป็นข้อมูลในการพิจารณารับประกันภัย และกำหนดเบี้ยประกันภัย
นอกจากนี้ ยังได้เจรจากับผู้นำในท้องถิ่นเพื่อหารือถึงกำลังคนที่จะนำมาเก็บกู้ หากเกิดอุบัติเหตุในพื้นที่ที่เกิดอุบัติเหตุบ่อย เช่น จุดที่รถพลิกคว่ำบ่อย จะต้องใช้คนในท้องถิ่นช่วยเก็บกู้ และราคาค่าจ้างที่คนท้องถิ่นรับไหว
“เราเริ่มศึกษาเส้นทางตั้งแต่ชายแดนไทยไปยังปลายทางของสินค้า เพื่อให้เห็นภาพรวม เพราะการประกันภัยโลจิสติกส์ จะให้ความคุ้มครองในทุกขั้นตอนของการขนส่งทั้งหมด ตั้งแต่โกดังจนถึงปลายทาง จากปัจจุบันที่คุ้มครองความรับผิดภายนอกเพียงอย่างเดียว เพื่อนำมาประกอบการวางกำลังในการให้บริการสำรวจภัยและเคลมสินไหมทดแทน” นายนพดล กล่าว
อย่างไรก็ตาม ปัจจุบันกรมธรรม์ประกันภัยโลจิสติกส์ ยังอยู่ระหว่างการพิจารณาทบทวนข้อความในกรมธรรม์ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) คาดว่าน่าจะแล้วเสร็จภายในปีนี้ และออกมาใช้ได้ในต้นปี 2559
นายสมเจต ขุนศรีอุเชนทร์ ที่ปรึกษาคณะกรรมการประกันภัยทางทะเลและโลจิสติกส์ สมาคมประกันวินาศภัยไทย เปิดเผยว่า หลังจากเปิดเออีซี การขนส่งสินค้าระหว่างประเทศจะมีบทบาทมากขึ้น โดยสิงคโปร์เป็นเจ้าตลาดด้านที่ได้รับการยอมรับ เพราะบริษัทขนส่งผ่านมาตรฐาน ISO9001 แต่ไทยจะเสียเปรียบ เพราะบริษัทขนส่งที่ผ่านมาตรฐาน มีประมาณ 100 แห่งเท่านั้น ซึ่งรัฐควรจะเร่งพัฒนายกระดับของผู้ขนส่งไทยให้ได้ ISO 9001 ให้ทัน มิฉะนั้นจะถูกสิงคโปร์กินรวบหลังเปิดเออีซี
ทั้งนี้ รัฐจะต้องเร่งพัฒนาบุคลากรให้มีความรู้ถึงขั้นตอนและวิธีการทำงานชัดเจน หน้าที่ความรับผิดชอบและขั้นตอนต่างๆ ในการปฏิบัติงาน และควรจะเพิ่มรายได้ให้คนขับรถด้วยเพื่อให้มีรายได้ที่เพียงพอ
“จะมีการปรับเบี้ยประกันโลจิสติกส์ให้มีความสอดคล้องกับความเสี่ยงมากขึ้น จากปัจจุบันราคาเฉลี่ยจะอยู่ประมาณ 8,000 บาท/ปี ต่อวงเงินความคุ้มครองประมาณ 5 แสนบาท” นายสมเจต กล่าว
นายสมเจต กล่าวด้วยว่า สมาคมได้เจรจากับบริษัทประกันภัยในลาว เรื่องการบริการสำรวจภัยและเคลมสินไหมทดแทนประกันภัยโลจิสติกส์ หากรถขนส่งสินค้าจากไทยไปเกิดอุบัติเหตุในลาว รวมถึงการรับประกันภัยด้วย คาดว่าน่าจะมีการลงนามข้อตกลงเบื้องต้นกันได้ในเร็วๆ นี้